紀夢
作者：高似孫
朝代：宋

paragraphs: 翠峰嵯峨三十六，寒泉落空響哀玉。
岩花石路勢縈紆，玉闌干護脩筠綠。
雪髯老人負紫瓢，金絲麈尾遥相招。
紅螺酌酒湛湛碧，坐倚蒼石吹洞簫。
孤鶴來傳天上詔，老人挽予偕一到。
飄飄高舉淩青冥，直過罡風履黄道。
祥光樓閣倚崢嶸，神虎守闕森衛兵。
雙闔朱扉忽微啟，中有靈官來遠迎。
絳衣持斧立丹陛，玉皇手中玉如意。
雲璈風瑟自宮商，天聲清越非人世。
帝旁青童傳帝宣，文華宮中呼謫仙。
謫仙顧余笑且言，子宜亟返來他年。
探懷贈我五色筆，子當寶之慎勿失。
濃香氤氳迷帝所，長揖老人下西廡。
身從日月上頭行，俯視斗杓分子午。
雲氣相隨步武生，過耳但覺松風鳴。
覺來握筆紀佳夢，月明樓鼓撾三更。